PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/FK/3/1/035	Bratislava 23.2.2004 

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. podnikateľom EuroProcessing International ASA so sídlom Sjølyst Plass 5, 0278 Oslo, Nórsko zastúpeného JUDr. Monikou Szabóovou, advokátkou so sídlom Hlavné námestie 5, 811 01 Bratislava vo veci koncentrácie podnikateľov EuroProcessing International ASA so sídlom Sjølyst Plass 5, 0278 Oslo, Nórsko a Transacty Slovakia, a.s. so sídlom Röntgenova 1, 851 01 Bratislava, IČO: 31 372 074 a podľa zákona č. 71/1967 Zb. o správnom konaní (správny poriadok) v znení neskorších predpisov 

rozhodol

podľa § 22 ods. 1 písm. c) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o  organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a  ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z., ktorá spočíva v získaní priamej kontroly podnikateľa EuroProcessing International ASA so sídlom Sjølyst Plass 5, 0278 Oslo, Nórsko nad podnikom podnikateľa Transacty Slovakia, a.s. so sídlom Röntgenova 1, 851 01 Bratislava, IČO: 31 372 074 na základe Zmluvy o kúpe akcií medzi Telenor Communication II AS a Telenor Eiendom Holding AS (ako predávajúci) a EuroProcessing International ASA (ako kupujúci) v súvislosti so spoločnosťou Transacty Slovakia, a.s. zo dňa 18. decembra 2003.
O d ô v o d n e n i e:

Dňa 16.1.2004 bolo Protimonopolnému úradu Slovenskej republiky, odboru koncentrácií (ďalej len „úrad“) doručené listom, zaevidovaným úradom pod č. 179/2004 oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií  ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon“) podnikateľa EuroProcessing International ASA so sídlom Sjølyst Plass 5, 0278 Oslo, Nórsko (ďalej len „EuroProcessing“) prostredníctvom splnomocneného právneho zástupcu JUDr. Moniky Szabóovej, advokátky so sídlom Hlavné námestie 5, 811 01 Bratislava (ďalej len „právny zástupca“) vo veci koncentrácie podnikateľov EuroProcessing a Transacty Slovakia, a.s. so sídlom Röntgenova 1, 851 01 Bratislava, IČO: 31 372 074 (ďalej len „Transacty“) na základe Zmluvy o kúpe akcií medzi Telenor Communication II AS a Telenor Eiendom Holding AS (ako predávajúcimi) a EuroProcessing International ASA (ako kupujúcim) v súvislosti so spoločnosťou Transacty Slovakia, a.s. zo dňa 18. decembra 2003 (ďalej len „Zmluva“).

Na základe doručenia oznámenia predmetnej koncentrácie začalo dňa 16.1.2004 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie, o čom úrad listom č. 405/PMÚ SR/2004 zo dňa 28.1.2004 informoval prostredníctvom právneho zástupcu oznamovateľa koncentrácie. Zároveň úrad požiadal účastníka konania o spresnenie obratu účastníka konania podľa § 10 ods. 3 zákona. 
Listom č. 428/2004 zo dňa 28.1.2004 účastník konania prostredníctvom právneho zástupcu uviedol obrat spoločnosti EuroProcessing za rok 2002 podľa § 10 ods. 3 zákona. Predmetným listom bolo doplnené oznámenie koncentrácie a dňom 29.1.2004 začala plynúť podľa § 11 zákona lehota na vydanie rozhodnutia.

Správny poplatok vo výške 100.000,- Sk bol prevedený na účet Protimonopolného úradu Slovenskej republiky dňa 16.1.2004.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je zlúčenie alebo splynutie dvoch alebo viacerých samostatných podnikateľov alebo získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov. Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 18.12.2003 bola uzatvorená Zmluva medzi spoločnosťami Telenor Communication II AS a Telenor Eiendom Holding AS ako predávajúcimi a spoločnosťou EuroProcessing ako kupujúcim 65,63 % akciového podielu na základnom imaní v spoločnosti Transacty.
Na základe analýzy stanov spoločnosti Transacty úrad zistil, že 65,63 % podiel na základnom imaní predstavuje výlučnú kontrolu EuroProcessing nad podnikateľom Transacty prostredníctvom vykonávania akcionárskych práv týkajúcich sa prijímania strategických rozhodnutí a obchodnej politiky spoločnosti Transacty (Článok 4 Stanov spoločnosti Transacty).

Vychádzajúc z vyššie uvedeného úrad zistil, že na základe Zmluvy došlo ku koncentrácii podľa § 9 ods. 1 písm. b) zákona v spojení s § 9 ods. 4 písm. b) zákona, kedy spoločnosť EuroProcessing získala priamu kontrolu nad podnikom podnikateľa Transacty. 

Účastníci koncentrácie

Podľa § 25 ods. 3 zákona účastníkmi konania sú navrhovateľ a podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť. Účastníkom konania v prípade koncentrácie podľa § 9 ods. 1 písm. b) zákona je iba podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 
Na základe uvedeného úrad zistil, že účastníkom správneho konania je v danom prípade podnikateľ EuroProcessing, ktorý získal priamu kontrolu nad podnikom podnikateľa Transacty. Účastníkom koncentrácie je podnikateľ EuroProcessing, ktorý získal kontrolu nad podnikom podnikateľa Transacty, ako aj podnikateľ Transacty, nad ktorým bola na základe Zmluvy kontrola získaná.

Spoločnosť EuroProcessing je verejnou akciovou spoločnosťou založenou podľa nórskeho práva zapísanou v registri podnikateľských subjektov 15.9.2000 pod identifikačným číslom 982 371 651. Predmetom činnosti spoločnosti EuroProcessing je poskytovanie procesingových služieb v oblasti platobných kariet a elektronických platieb prostredníctvom ním kontrolovaných spoločností. 
Spoločnosť EuroProcessing je spoločne kontrolovaný spoločnosťami Reiten &Co Capital Partners V AS so sídlom Haakon VII´s gt. I, N-0117 Oslo, Nórsko, ktorý je investičným fondom a Creati SA, ktorá je investičnou spoločnosťou so sídlom v Nórsku.
EuroProcessing v súčasnosti vlastní 100 % podiel v spoločnosti SIA BankServiss v Rige, Lotyšsko a UAB Mokejimo Korteliu Sistemos vo Viľniuse, Litva, ktoré sa zaoberajú najmä správou bankomatov a POS terminálov, inštaláciou a podporou zariadení, prenajímaní zariadení, zaznamenávaním a spracovaním kartových transakcií, správou kariet, personalizáciou kariet, platbami pomocou mobilných telefónov a dobíjanie kreditu na mobilných telefónoch. 

Z vyššie uvedených skutočností vyplýva, že EuroProcessing je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona. 

Spoločnosť Transacty je akciovou spoločnosťou zapísanou v Obchodnom registri Okresného súdu Bratislava I, Oddiel: Sa, vložka číslo: 616/B pod registračným číslom 31 372 074. Predmetom jej činnosti je automatizované spracovania dát; poskytovanie software – predaj hotových programov na základe zmluvy s autormi alebo vyhotovovanie programov  na zákazku/ tvorba, implementácia a aktualizácia programového vybavenia v oblasti predmetu podnikania; inštalácia a servis elektrických – technických zariadení; nákup a predaj tovaru, úprava alebo iné spracovanie predávaného či nakupovaného tovaru v oblasti predmetu podnikania v rozsahu voľnej živnosti; konzultačná a školiaca činnosť v oblasti predmetu podnikania;, prenájom hnuteľných vecí; sprostredkovania obchodu a služieb. Spoločnosť Transacty sa zaoberá poskytovaním komplexných procesingových služieb v oblasti bankového bezhotovostného platobného styku. Je účastníkom platobného systému. Služby poskytované spoločnosťou Transacty zahŕňajú online autorizáciu a spracovanie elektronických transakcií vykonaných v sieti bankomatov a EFT POS terminálov pomocou platobných kariet (EuroCard/Master Card, VISA, VISA Elektron, American Express, Cirrus/Maestro, Diners Club, EMV ready, ktoré boli vydané slovenskými alebo zahraničnými bankami; správu kariet (debetné, kreditné, zákaznícke, benzínové karty); personalizáciu kariet; domáce a zahraničné presmerovanie; správu bankomatov a POS terminálov. 

Z vyššie uvedeného vyplýva, že spoločnosť Transacty je podnikateľom podľa § 2 Obchodného zákonníka a je teda podnikateľom aj podľa § 3 ods. 2  zákona. 
 
Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak
a)	spoločný obrat účastníkov koncentrácie je najmenej 750 000 000 Sk a aspoň dvaja z účastníkov koncentrácie dosiahli obrat každý najmenej 250 000 000 Sk za uzavreté účtovné obdobie predchádzajúce vzniku koncentrácie alebo
b)	spoločný podiel účastníkov koncentrácie alebo podiel aspoň jedného z nich presiahne 25 % celkového podielu tovarov na relevantnom trhu v Slovenskej republike.

Z podkladov predložených účastníkom správneho konania úrad zistil, že spoločný obrat účastníkov koncentrácie za rok predchádzajúci vzniku koncentrácie, teda za rok 2002 bol vo výške 643 672 750 Sk, pričom obrat podnikateľa EuroProcessing bol v roku 2002 vo výške 5 539 926 NOK, čo predstavuje 31 682 837 Sk a obrat podnikateľa Transacty bol vo výške 335 973 000 Sk. 

Z uvedeného vyplýva, že predmetná koncentrácia nepodlieha kontrole úradu podľa § 10 ods. 1 písm. a) zákona a preto úrad ďalej skúmal, či oznámená koncentrácia podlieha kontrole úradu podľa § 10 ods. 1 písm. b) zákona. V tejto súvislosti úrad definoval relevantné trhy, na ktorých pôsobia účastníci koncentrácie a podnikatelia podľa § 10 ods. 2 písm. b), c), a d) zákona v Slovenskej republike. 
Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Tovarový relevantný trh
Účastník konania prostredníctvom právneho zástupcu v oznámení koncentrácie uvádza, že podnikateľ EuroProcessing nepôsobí priamo a ani nepriamo na území Slovenskej republiky prostredníctvom ním majetkovo alebo personálne prepojených osôb. Z účastníkov koncentrácia aktívne pôsobí na území Slovenskej republiky len podnikateľ Transacty, preto sa úrad pri definovaní relevantných trhov zaoberal činnosťami, ktoré vykonáva Transacty.
Úrad pri definovaní tovarových relevantných trhov vychádzal zo skutočnosti, že účastník koncentrácie Transacty pôsobí v oblasti poskytovania komplexných procesingových služieb v oblasti bankového bezhotovostného styku, ktoré zahŕňa autorizačné služby, smerovanie, riadenie a správu platobných kariet, riadenie, inštaláciu, servis a údržbu bankomatov a platobných terminálov.
Na základe vyššie uvedených skutočností úrad ako aj účastník konania zadefinoval nasledovné relevantné trhy:

•	relevantný trh poskytovania autorizačných služieb vystaviteľom kariet
Poskytovanie autorizačných služieb sa uskutočňujú prostredníctvom centrálneho autorizačného systému, ktorý sa opiera o štruktúrovaný systém súkromných a verejných telekomunikačných sietí, pričom poskytovanie autorizačných služieb je prepojené so sieťami bankových terminálov a a sieťami elektronických zariadení umožňujúcich bezhotovostné operácie prostredníctvom platobných kariet. Autorizácia je druh overenia požiadavky, v rámci ktorého sa vyhodnotí daná požiadavka. Požiadavka na autorizáciu je súbor informácií odoslaných na overenie buď zo zariadenia umožňujúceho peňažné, platobné alebo iné operácie prostredníctvom debetných, kreditných alebo iných kariet pre bezhotovostný platobný styk  alebo zo systému umožňujúceho spojenie a komunikáciu s takými zariadeniami a bankami a inými poskytovateľmi alebo sprostredkovateľmi platobného styku prostredníctvom kariet. Požiadavka na autorizáciu sa týka aj súboru informácií od obchodníka, ktorý má terminál POS, na hlasovú autorizáciu.

•	relevantný trh poskytovania služieb umožňovania bezhotovostného platobného styku
Služby umožňovania bezhotovostného platobného styku pozostávajú zo služieb správy siete bankomatov a terminálov POS. Zahŕňajú inštaláciu, servis, poskytovanie aplikačného programového vybavenia a technickú podporu pre prevádzku sietí bankomatov a platobných terminálov POS počas životnosti.

•	relevantný trh poskytovania služieb presmerovania a zúčtovania
Služby presmerovania pozostávajú z presmerovania platieb pre všetky banky na Slovensku, okrem tých bánk, ktoré majú vlastnú správu kariet a keď sa platba uskutočňuje kartou vystaviteľa na termináli toho istého vystaviteľa.

•	relevantný trh poskytovania služieb personalizácie platobných a iných kariet
Personalizácia kariet pozostáva z tlače a / alebo zakódovania informácií, ktoré klient požaduje, na čisté plastové karty pre slovenské alebo zahraničné banky a personalizácie iných ako platobných kariet.
	
Vychádzajúc z vyššie uvedeného a vzhľadom na skutočnosť, že jednotlivé služby tvoriace vyššie zadefinované relevantné trhy nie je možné podľa § 3 ods. 3 až ods. 5 zákona považovať za zhodné a ani za vzájomne zastupiteľné, úrad zadefinoval predmetné služby ako samostatné relevantné trhy vzhľadom na charakter poskytovanej služby ako aj vzhľadom na odberateľa/užívateľa predmetnej služby.

Priestorový relevantný trh
Pri definovaní priestorového relevantného trhu úrad vychádzal zo skutočností, že predmetné služby sú poskytované na celom území Slovenskej republiky vzhľadom na charakter sietí bankových terminálov. Úrad zadefinoval územie Slovenskej republiky ako priestorový relevantný trh, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Podiely účastníkov koncentrácie a spoločný podiel účastníkov koncentrácie na relevantných trhoch v Slovenskej republike
	Úrad v rámci posudzovania, či predmetná koncentrácia podlieha kontrole úradu podľa § 10 ods. 1 písm. b) zákona zisťoval podiely účastníkov koncentrácie ako aj spoločný podiel účastníkov koncentrácie podľa § 10 ods. 2 zákona na relevantných trhoch v Slovenskej republike. Úrad pritom skúmal podiel účastníkov koncentrácie na vyššie zadefinovaných relevantných trhoch k 31.12.2003. 

	Účastník konania vo svojom liste č. 179/2004 zo dňa 16.1.2004 uviedol veľkosť spoločného obratu účastníkov koncentrácie na vyššie zadefinovaných relevantných trhoch. Z uvedených informácií vyplývajú nasledovné skutočnosti:

	Spoločný podiel účastníkov koncentrácie na definovaných relevantných trhoch je:
o	relevantný trh poskytovania autorizačných služieb vystaviteľom kariet v Slovenskej republike k 31.12.2003 bol spoločný podiel účastníkov koncentrácie vyšší ako 25 % (presný podiel bol účastníkom konania označený za predmet obchodného tajomstva a je súčasťou spisového materiálu);
o	relevantný trh poskytovania služieb umožňovania bezhotovostného platobného styku v Slovenskej republike k 31.12.2003 bol spoločný podiel účastníkov koncentrácie vyšší ako 25 % (presný podiel bol účastníkom konania označený za predmet obchodného tajomstva a je súčasťou spisového materiálu);
o	relevantný trh poskytovania služieb presmerovania a zúčtovania v Slovenskej republike k 31.12.2003 bol spoločný podiel účastníkov koncentrácie vyšší ako 25 % (presný podiel bol účastníkom konania označený za predmet obchodného tajomstva a je súčasťou spisového materiálu);
o	relevantný trh poskytovania služieb personalizácie platobných a iných kariet v Slovenskej republike k 31.12.2003 bol spoločný podiel účastníkov koncentrácie vyšší ako 25 % (presný podiel bol účastníkom konania označený za predmet obchodného tajomstva a je súčasťou spisového materiálu).

	Na základe vyššie uvedených údajov úrad konštatuje, že spoločný podiel účastníkov koncentrácie na všetkých vyššie zadefinovaných relevantných trhoch na území Slovenskej republiky presiahol 25 %, na základe čoho úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. 

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 dní odo dňa uzavretia zmluvy, odo dňa oznámenia prijatia návrhu v obchodnej verejnej súťaži, odo dňa doručenia rozhodnutia štátneho orgánu podnikateľovi alebo odo dňa, v ktorom nastala iná skutočnosť, na základe ktorej došlo k vzniku koncentrácie. Vzhľadom na to, že podnikateľ EuroProcessing oznámil koncentráciu v lehote do 30 dní odo dňa vzniku koncentrácie, t.j. odo dňa, kedy bola podpísaná Zmluva, úrad konštatuje, že podnikateľ EuroProcessing neporušil vyššie uvedenú povinnosť.

Dopad koncentrácie na hospodársku súťaž

Dôsledkom posudzovanej koncentrácie je zmena výlučnej kontroly podnikateľa Telenor na výlučnú kontrolu podnikateľa EuroProcessing. 
Podnikateľ EuroProcessing v súčasnosti nepôsobí na žiadnom relevantnom trhu v Slovenskej republike. 

	Na relevantnom trhu autorizačných služieb poskytovaných vystaviteľom kariet v Slovenskej republike v súčasnosti pôsobí Transacty. Jej podiel je vyšší ako 25 % (presný podiel na trhu bol označený za predmet obchodného tajomstva). Medzi užívateľov predmetnej služby patria banky. Vystavovateľmi platobných kariet sú slovenské banky alebo medzinárodné spoločnosti (VISA, VISA Electron, Cirrus/Maestro, EuroCard/MasteCard, American Exoress). Niektoré banky však túto službu nenakupujú vzhľadom na skutočnosť, že autorizačné služby si vykonávajú priamo sami. 
Po uskutočnení koncentrácie bude na danom trhu naďalej pôsobiť spoločnosť Transacty a tie banky, ktoré si vykonávajú vlastnú autorizáciu kariet. Uskutočnením predmetnej koncentrácie nedôjde k zmene štruktúry trhu, nakoľko podnikateľ EuroProcessing na danom relevantnom trhu nepôsobí. Predmetná koncentrácia nevytvára a ani neposilňuje dominantné postavenie podnikateľa Transacty, ktorého dôsledkom sú významné prekážky efektívnej súťaže na relevantnom trhu autorizačných služieb vystaviteľom kariet v Slovenskej republike.

Na relevantnom trhu poskytovania služieb umožňovania bezhotovostného platobného styku v Slovenskej republike v súčasnosti pôsobí iba Transacty. Jej podiel je vyšší ako 25 % (presný podiel na trhu bol označený za predmet obchodného tajomstva). Medzi užívateľov predmetnej služby patria viaceré banky. Veľkosť trhu je daná počtom bankomatov a POS terminálov, ktoré sú inštalované na Slovensku. 
Po uskutočnení koncentrácie bude na danom trhu naďalej pôsobiť spoločnosť Transacty. Uskutočnením predmetnej koncentrácie nedôjde k zmene štruktúry trhu, nakoľko podnikateľ EuroProcessing na danom relevantnom trhu nepôsobí. Predmetná koncentrácia nevytvára a ani neposilňuje dominantné postavenie podnikateľa Transacty, ktorého dôsledkom sú významné prekážky efektívnej súťaže na relevantnom trhu poskytovania služieb umožňovania bezhotovostného platobného styku v Slovenskej republike.

Na relevantnom trhu poskytovania služieb presmerovania a zúčtovania v Slovenskej republike v súčasnosti pôsobí iba Transacty. Jej podiel je vyšší ako 25 % (presný podiel na trhu bol označený za predmet obchodného tajomstva). 
Po uskutočnení koncentrácie bude na danom trhu naďalej pôsobiť spoločnosť Transacty. Uskutočnením predmetnej koncentrácie nedôjde k zmene štruktúry trhu, nakoľko podnikateľ EuroProcessing na danom relevantnom trhu nepôsobí. Predmetná koncentrácia neposilňuje dominantné postavenie podnikateľa Transacty, ktorého dôsledkom sú významné prekážky efektívnej súťaže na relevantnom trhu poskytovania služieb presmerovania a zúčtovania v Slovenskej republike.

Na relevantnom trhu poskytovania služieb personalizácie platobných a iných kariet  v Slovenskej republike v súčasnosti pôsobí iba Transacty. Predmetné služby sú podnikateľom Transacty poskytované bankám ako i iným subjektov. Jej podiel je vyšší ako 25 % (presný podiel na trhu bol označený za predmet obchodného tajomstva). Na danom relevantnom trhu pôsobia viaceré banky, ktoré majú vlastné personalizačné centrá. 
Po uskutočnení koncentrácie bude na danom trhu naďalej pôsobiť spoločnosť Transacty. Uskutočnením predmetnej koncentrácie nedôjde k zmene štruktúry trhu, nakoľko podnikateľ EuroProcessing na danom relevantnom trhu nepôsobí. Predmetná koncentrácia neposilňuje dominantné postavenie podnikateľa Transacty, ktorého dôsledkom sú významné prekážky efektívnej súťaže na relevantnom trhu poskytovania služieb presmerovania a zúčtovania v Slovenskej republike

Úrad ďalej postupoval podľa § 12 ods. 6 zákona, na základe ktorého rozhodnutie, ktoré úrad vydá podľa § 12 ods. 1 alebo ods. 2 zákona sa vzťahuje aj na obmedzenia súťaže nevyhnutné na uskutočnenie koncentrácie, ak úrad nerozhodne inak. Úrad na základe analýzy Zmluvy identifikoval v odseku 8.1 a 8.2 obmedzenia hospodárskej súťaže. Tieto obmedzenia súťaže úrad zhodnotil ako obmedzenia súťaže, ktoré sú nevyhnutné na uskutočnenie predmetnej koncentrácie. 

V súlade s § 33 zákona úrad listom č. 838/PMÚ SR/2003 zo dňa 16.2.2004 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.  
	Účastník konania listom zaevidovaným úradom pod číslom 958/2004 zo                     dňa 20.2.2004 uviedol, že berie na vedomie výsledky šetrenia úradu.

	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

 Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 správneho poriadku včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

			

								    Ing. Dušan Valo
							      riaditeľ odboru koncentrácií

Rozhodnutie sa doručuje:
JUDr. Monika Szabóová
advokátka
Hlavné nám. 5
811 01 Bratislava